|  |
| --- |
| **স্থানীয় সরকার বিভাগ** |

**১.0 ভূমিকা**

 **‘**জন অংশগ্রহণে কার্যকর স্থানীয় সরকার’-এই রূপকল্প (Vision) কে বাস্তবে রূপায়ণের জন্য স্থানীয় সরকার বিভাগ নিরলস প্রচেষ্টা চালিয়ে যাচ্ছে। স্থানীয় সরকার প্রতিষ্ঠানসমূহকে শক্তিশালীকরণ ও প্রয়োজনীয় সহায়তা প্রদান, গ্রামীণ অর্থনীতির উন্নয়ন, ক্ষুদ্রাকার পানি সম্পদ উন্নয়ন ও ব্যবস্থাপনা, সকলের জন্য নিরাপদ পানি সরবরাহ ও স্যানিটেশন সুবিধা এবং নাগরিক সুবিধার উন্নয়ন স্থানীয় সরকার বিভাগের অগ্রাধিকার। এ সকল অগ্রাধিকার বাস্তবায়নের মাধ্যমে গ্রামীণ অর্থনীতিতে গতিশীলতা আনয়ন এবং সুষম উন্নয়ন সাধিত হচ্ছে। উপজেলা, ইউনিয়ন ও গ্রাম পর্যায়ে সড়ক, ব্রিজ-কালভার্ট নির্মাণ-পুনর্নির্মাণ-রক্ষণাবেক্ষণ এবং বৃক্ষরোপণ কর্মসূচি বাস্তবায়নের মাধ্যমে যোগাযোগ ব্যবস্থার উন্নয়নের ফলে কৃষিজ পণ্যের উপকরণ প্রাপ্তি এবং উৎপাদিত পণ্যের বাজারজাতকরণের কাজ সহজতর হচ্ছে। প্রবৃদ্ধি সহায়ক অবকাঠামো, যেমন-গ্রোথ সেন্টার, গ্রামীণ হাট-বাজার, নারী বিপণি কেন্দ্র, ঘূর্ণিঝড় এবং বন্যা আশ্রয় কেন্দ্র ইত্যাদি উন্নয়নে অগ্রাধিকার প্রদান করায় গ্রামের দরিদ্র নারী ও পুরুষের সরকারি সেবা লাভের সুযোগ বৃদ্ধি পেয়েছে। এ সকল কার্যক্রম বাস্তবায়নের মাধ্যমে প্রতি বছর প্রায় ৫.৬৫ কোটি জনদিবস কর্মসংস্থানের সুযোগ সৃষ্টি হচ্ছে, যার মধ্যে প্রায় ৩৫.৯০ শতাংশ কর্মসংস্থানের সৃষ্টি হচ্ছে নারীদের জন্য।

**২.0 আইন, পরিকল্পনা দলিল ও নীতিমালায় বর্ণিত নারী উন্নয়নে মন্ত্রণালয়/বিভাগের ম্যান্ডেট**

গণপ্রজাতন্ত্রী বাংলাদেশের সংবিধানের ১১, ৫৯ এবং ৬০ অনুচ্ছেদে বর্ণিত নির্দেশনা অনুযায়ী নির্বাচিত ব্যক্তিদের সমন্বয়ে গঠিত প্রতিষ্ঠানসমূহের উপর প্রজাতন্ত্রের প্রত্যেক প্রশাসনিক একাংশের স্থানীয় শাসনের ভার প্রদানের উদ্দেশ্যে এ বিভাগের আওতায় পাঁচ স্তরে মোট ৫,৪৬৫টি স্থানীয় সরকার প্রতিষ্ঠান প্রতিষ্ঠা করা হয়েছে। এছাড়াও সংবিধানের ১৯(৩) অনুচ্ছেদ তথা জাতীয় জীবনের সর্বস্তরে মহিলাদের অংশগ্রহণ ও সুযোগের সমতা নিশ্চিত করার উদ্দেশ্যে স্থানীয় সরকার বিভাগের আওতায় সকল স্তরের স্থানীয় সরকার প্রতিষ্ঠানে জনগণের প্রত্যক্ষ ভোটে এক-তৃতীয়াংশ নারী জনপ্রতিনিধি নির্বাচিত হয়ে নাগরিক সেবায় নিজেদের ব্যাপৃত রেখেছেন।

Allocation of business অনুযায়ী এই বিভাগে নারী উন্নয়নে প্রত্যক্ষ কোনো ম্যান্ডেট না থাকলেও স্থানীয় সরকার বিভাগের বেশ কিছু কৌশলগত উদ্দেশ্য নারী উন্নয়নে ভূমিকা রাখে। কৌশলগত উদ্দেশ্যগুলো হলো−গ্রাম ও শহরের অবকাঠামো উন্নয়ন ও রক্ষণাবেক্ষণ এবং ব্যবস্থাপনা; সরকার কর্তৃক নির্ধারিত সীমার মধ্যে ক্ষুদ্রাকার পানি সম্পদ অবকাঠামো উন্নয়ন, রক্ষণাবেক্ষণ এবং ব্যবস্থাপনা এবং নাগরিক সুবিধার উন্নয়ন ও সম্প্রসারণ। নিরাপদ পানি, স্যানিটেশন ও হাইজিন সুবিধা নারীকে শারীরিক ও সামাজিক উভয় দিক থেকে প্রভাবিত করে।

জাতীয় নারী উন্নয়ন নীতি-২০১১-এ আর্থসামাজিক উন্নয়নের মূলধারায় নারীর পূর্ণ ও সম-অংশগ্রহণ নিশ্চিত করা, নারী সমাজকে দারিদ্র্যের অভিশাপ থেকে মুক্ত করা, রাজনীতি, প্রশাসন ও অন্যান্য কর্মক্ষেত্রে নারী পুরুষের সমানাধিকার প্রতিষ্ঠা করা, আর্থসামাজিক উন্নয়নমূলক কর্মকাণ্ডে মহিলাদের অংশগ্রহণ নিশ্চিত করার উদ্দেশ্যে বিভিন্ন মন্ত্রণালয়, বিভাগ ও সংস্থা কর্তৃক নীতি প্রণয়ন ও বাস্তবায়িত কার্যক্রমের মধ্যে সমন্বয় সাধনের জন্য এ বিভাগকে দায়িত্ব দেয়া হয়েছে। এছাড়া ৮ম পঞ্চবার্ষিকী পরিকল্পনায় (২০২০-২০২৫) নারীর ক্ষমতায়নের লক্ষ্যে ইউনিয়ন পর্যায়ে প্রতিবছর নারী সুবিধাভোগীর সংখ্যা বৃদ্ধি, গর্ভবতী মা ও ১-৫ বছরের শিশুদের পুষ্টি সেবা প্রদানের উদ্দেশ্যে সামাজিক নিরাপত্তা কর্মসূচির আওতা সম্প্রসারণ এবং নগর এলাকায় (পৌরসভা ও সিটি কর্পোরেশন) নারী ও শিশুদের জন্য প্রাথমিক স্বাস্থ্য, পুষ্টি ও পরিবার পরিকল্পনা সেবা সম্প্রসারণের লক্ষ্যমাত্রা নির্ধারণ করা হয়েছে।

**৩.0 মন্ত্রণালয়/বিভাগ/দপ্তর/সংস্থায় কর্মরত এবং উপকারভোগী নারী ও পুরুষের তথ্য**

**৩.১ কর্মরত নারী ও পুরুষের তথ্য**

| **প্রতিষ্ঠান** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| সচিবালয় | ২২৯ | ১৮৩ | ৪৬ | 20.1 |
| স্থানীয় সরকার প্রকৌশল অধিদপ্তর | ৮,১৬১ | ৭,৪০৯ | ৭৫২ | 9.2 |
| জনস্বাস্থ্য প্রকৌশল অধিদপ্তর | ৫,৫৫৪ | ৪,৫৬৫ | ৯৮৯ | 17.8 |
| রেজিস্টার জেনারেলের কার্যালয়, জন্ম ও মৃত্যু নিবন্ধন | ২০ | ১৮ | ২ | 10.0 |
| ঢাকা মশক নিবারণী দপ্তর  | ২৪১ | ২২৫ | ১৬ | 6.6 |
| **মোট :**  | **১৪,২০৫** | **১২,৪০০** | **১,৮০৫** | **12.7** |

**৩.২ উপকারভোগী নারী ও পুরুষের তথ্য**

| **প্রতিষ্ঠান** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| সচিবালয় | ২২৯ | ১৮৩ | ৪৬ | 20.1 |
| স্থানীয় সরকার প্রকৌশল অধিদপ্তর | ১,৫০,০০০ | ৫৮,৭৫৭ | ৯১,২৪৩ | 60.8 |
| জনস্বাস্থ্য প্রকৌশল অধিদপ্তর | ১,০৫,৮০,১৬০ | ৪৬,৮১,৪৮৭ | ৫৮,৯৮,৬৭৩ | 55.8 |
| রেজিস্টার জেনারেলের কার্যালয়, জন্ম ও মৃত্যু নিবন্ধন | ২০ | ১৮ | ২ | 10.0 |
| ঢাকা মশক নিবারণী দপ্তর  | ২৪১ | ২২৫ | ১৬ | 6.6 |
| **মোট :**  | **১,০৭,৩০৬৫০** | **৪৭,৪০,৬৭০** | **৫৯,৮৯,৯৮০** | **55.8** |

* সড়ক রক্ষণাবেক্ষণ, বৃক্ষরোপণ ও পরিচর্যা এবং মাটির রাস্তা তৈরির কাজে প্রধানত নারী শ্রমিকদের নিয়োগ করা হচ্ছে, ফলে প্রতি বছর আনুমানিক ১ লক্ষ নারীর কর্মসংস্থানের সুযোগ সৃষ্টি হবে; এবং
* বিনামূল্যে/স্বল্পমূল্যে নিরাপদ পানির উৎস ও স্যানিটারি ল্যাট্রিন বিতরণের ফলে ৪০ লক্ষ নারীর সরকারি সেবা লাভের সুযোগ সৃষ্টি হয়েছে।

**4.০ মন্ত্রণালয়/বিভাগের বাজেটে নারীর হিস্যা**

(কোটি টাকায়)

|  |  |  |  |  |
| --- | --- | --- | --- | --- |
| **বিবরণ** | **বাজেট 20২4-25** | **সংশোধিত 2023-২4** | **বাজেট 2023-২4** | **প্রকৃত 2022-23** |
| **বাজেট** | **নারীর হিস্যা** | **সংশোধিত** | **নারীর হিস্যা** | **বাজেট** | **নারীর হিস্যা** | **প্রকৃত** | **নারীর হিস্যা** |
| **নারী** | **শতকরা হার** | **নারী** | **শতকরা হার** | **নারী** | **শতকরা হার** | **নারী** | **শতকরা হার** |
| মোট বাজেট |  |  |  |  |  |  |  |  |  |  |  |  |
| বিভাগের বাজেট |  |  |  |  |  |  |  |  |  |  |  |  |
| উন্নয়ন বাজেট |  |  |  |  |  |  |  |  |  |  |  |  |
| পরিচালন বাজেট |  |  |  |  |  |  |  |  |  |  |  |  |

সূত্র: আরসিজিপি ডাটাবেইজ

**৫.0 মন্ত্রণালয়ের অগ্রাধিকারসম্পন্ন ব্যয়খাত/কর্মসূচিসমূহের মাধ্যমে নারী উন্নয়নের প্রভাব**

| **অগ্রাধিকারসম্পন্ন ব্যয়খাত/কর্মসূচিসমূহ** | **নারী উন্নয়নে এর প্রভাব (প্রত্যক্ষ ও পরোক্ষ)**  |
| --- | --- |
| স্থানীয় সরকার প্রতিষ্ঠানসমূহকে শক্তিশালীকরণ ও প্রয়োজনীয় সহায়তা প্রদান | জনগণের সরাসরি ভোটে স্থানীয় সরকার প্রতিষ্ঠানসমূহে নারী প্রতিনিধিরা নির্বাচিত হচ্ছেন। প্রশিক্ষণের মাধ্যমে নারী প্রতিনিধিদের দক্ষতা ও সচেতনতা বৃদ্ধি পাচ্ছে। স্থানীয় সরকার প্রতিষ্ঠানে নির্বাচিত নারী প্রতিনিধিরা সমাজের সাধারণ নারীদের অধিকার প্রতিষ্ঠা ও সচেতনতা বৃদ্ধি এবং নারীবান্ধব উন্নয়ন নীতি গ্রহণে পূর্বের চেয়ে বেশি অবদান রাখতে সক্ষম হচ্ছেন। |
| সকলের জন্য নিরাপদ পানি সরবরাহ ও স্যানিটেশন সুবিধা | নিরাপদ পানি সরবরাহ ও স্যানিটেশন সুবিধা নিশ্চিত করা স্থানীয় সরকার বিভাগের অন্যতম গুরুত্বপূর্ণ ব্যয়খাত। নিরাপদ পানি সরবরাহের ব্যবস্থা করায় নারীদের দূরবর্তী বিভিন্ন উৎস হতে পানি সংগ্রহের জন্য যে সময় ব্যয় হয় তা হ্রাস পাচ্ছে এবং অন্যান্য অর্থনৈতিক কর্মে তারা সে সময় ব্যয় করছে। শিক্ষা প্রতিষ্ঠানে ছাত্রীদের জন্য পৃথক টয়লেটের ব্যবস্থা থাকায় ছাত্রীরা স্কুলে আসতে উৎসাহ বোধ করছে এবং শিক্ষাঙ্গনে শিক্ষিকা ও ছাত্রীদের অংশগ্রহণ বাড়ছে।  |
| গ্রামীণ অর্থনীতির উন্নয়ন এবং ক্ষুদ্রাকার পানি সম্পদ উন্নয়ন ও ব্যবস্থাপনা | অবকাঠামো উন্নয়ন এবং সড়ক রক্ষণাবেক্ষণে নারী কর্মীদের নিয়োগের কারণে বছরে প্রায় ২.০০ কোটি জনদিবস নারী শ্রমিকের কর্মসংস্থানের সুযোগ সৃষ্টি হচ্ছে। বাজারে নারীদের জন্য নির্ধারিত স্থান থাকায় ৫,৩৩৪ জন নারী উদ্যোক্তার আয়ের সুযোগ সৃষ্টি হয়েছে, যার মাধ্যমে আনুমানিক ৫,৩৩৪টি পরিবার উপকৃত হচ্ছে। এছাড়া ৮০,০০০ জন নারীকে প্রশিক্ষণসহ ক্ষুদ্র ঋণ প্রদানের ফলে আয়বর্ধক কর্মকাণ্ডে নারীদের অংশগ্রহণ বৃদ্ধি পাচ্ছে। |
|  নাগরিক সুবিধার উন্নয়ন | জন্মনিবন্ধীকরণের ফলে নারীর আইনগত অধিকার নিশ্চিত হচ্ছে এবং বাল্যবিবাহ রোধসহ বয়সভিত্তিক উন্নয়ন পরিকল্পনা প্রণয়নে সহায়ক হচ্ছে। |

**৬.0 নারী উন্নয়নে মন্ত্রণালয়/বিভাগের প্রধান কর্মকৃতি নির্দেশকসমূহের (KPI) অর্জন**

| **ক্রমিক** **নং** | **প্রধান কর্মকৃতি নির্দেশক (KPI)** | **পরিমাপের একক** | **২০20-২1** | **২০২1-২2** | **২০২2-২3** |
| --- | --- | --- | --- | --- | --- |
| ১. | কর্মসংস্থান সৃষ্টি | লক্ষ জনদিবস  | ১৮.৭৫ | 18.75 | ১৯.৭৫ |
| ২. | বাজার সেকশন নির্মাণ | সংখ্যা | ৩০ | 30 | ৪৫ |

**৭.0 নারী উন্নয়নে মন্ত্রণালয়/বিভাগের সাম্প্রতিক সময়ের উল্লেখযোগ্য সাফল্য**

গ্রামীণ হাট-বাজার ও গ্রোথ সেন্টারে নারীদের জন্য পৃথক বাজার সেকশন নির্মাণের ফলে নারী ব্যবসায়ীদের বিনিয়োগের পরিবেশ সৃষ্টি হয়েছে। ২০২২-২৩ অর্থবছরে নারীদের জন্য ২৫টি পৃথক বাজার সেকশন হতে নারী উদ্যোক্তার বর্ধিত আয়ের সুযোগ সৃষ্টি হয়েছে। পল্লি অবকাঠামো নির্মাণ ও রক্ষণাবেক্ষণের জন্য গৃহীত প্রকল্প বাস্তবায়ন কমিটিতে এক-তৃতীয়াংশ নারী সদস্যের অন্তর্ভুক্তির বিধান করায় উন্নয়নমূলক কার্যক্রম বাস্তবায়নে নারীর সরাসরি সম্পৃক্ততা নিশ্চিত হয়েছে। গ্রামীণ অবকাঠামো নির্মাণ ও রক্ষণাবেক্ষণে নারী শ্রমিক নিয়োগের সুনির্দিষ্ট বিধান করার ফলে বছরে প্রায় দুই কোটি জনদিবস কর্মসংস্থানের সুযোগ সৃষ্টি হয়েছে। এর ফলে শ্রমবাজারে নারীর অংশগ্রহণ উল্লেখযোগ্য পরিমাণ বৃদ্ধি পেয়েছে।

‘হাওড় অঞ্চলের অবকাঠামো ও জীবনমান উন্নয়ন’ প্রকল্পের আওতায় মোট ৮,৪৭,৫৯৫ জনদিবস কর্মসংস্হান সৃষ্টি হয়েছে, যার মধ্যে নারীদের জন্য সৃষ্টি হয়েছে ২,৯০,৩৪৫ জনদিবস। অধিকন্তু, ৪,২২৫ জন নারীকে জীবিকা নিরাপত্তার আওতায় আনা হয়েছে। প্রত্যেক পানি ব্যবস্থাপনা কমিটিতে এক-তৃতীয়াংশ সদস্য পদ নারীদের জন্য সংরক্ষিত রয়েছে। তাছাড়া রক্ষণাবেক্ষণ উপ-কমিটিতেও কমপক্ষে ০৩ (তিন) জন নারী সদস্য অন্তর্ভুক্তির বিধান রাখা হয়েছে।

এলজিইডি’র পল্লি, নগর ও ক্ষুদ্রাকার পানিসম্পদ উন্নয়ন সেক্টরের বিভিন্ন প্রকল্পের কার্যক্রমে সম্পৃক্ত হয়ে স্বাবলম্বী হয়েছেন অনেক নারী। এলজিইডি কর্তৃক ২০১০ সাল থেকে ২০২৩ সাল পর্যন্ত মোট ১২৭ জন শ্রেষ্ঠ আত্মনির্ভর নারীকে সম্মাননা দেওয়া হয়েছে। এ বছর তিন সেক্টরে ১১ শ্রেষ্ঠ সফল নারীকে এ সম্মাননা প্রদান করা হয়। ‘আরবান প্রাইমারী হেলথ কেয়ার সার্ভিস ডেলীভারী প্রজেক্ট’ প্রকল্পের আওতায় ৩৮টি নগর মাতৃসদন, ১৪৫টি নগর স্বাস্হ্য কেন্দ্র এবং ২৭৬টি স্যাটেলাইট ক্লিনিকের মাধ্যমে প্রাথমিক স্বাস্হ্য সেবা প্রদান করা হচ্ছে। শহরের বস্তি এলাকায় মাতৃ ও শিশু স্বাস্হ্য সেবা, জরুরি প্রসূতি সেবা, প্রজনন স্বাস্হ্য সেবা প্রদানে এ সকল কেন্দ্র উল্লেখযোগ্য ভূমিকা রাখছে। পল্লি কর্মসংস্থান ও সড়ক রক্ষণাবেক্ষণ কর্মসূচি-৩ (আরইআরএমপি-৩) শীর্ষক প্রকল্পের আওতায় প্রতি ইউনিয়নে ১০(দশ) জন করে দেশের সকল জেলায় মোট ৪৪,৪৬০ জন শুধু দুস্থ নারী কর্মী দ্বারা প্রতি ইউনিয়নে বছরে ২০ কিলোমিটার অর্থাৎ সর্বমোট ৮৮,৯২০ কিলোমিটার গ্রামীণ সড়ক বছরব্যাপী রক্ষণাবেক্ষণ করা হচ্ছে। ফলে ৪৮৭ লক্ষ জনদিবস কর্মসংস্থান সৃষ্টি হবে।

**৮.0 নারী উন্নয়নের লক্ষ্যমাত্রা অর্জনে প্রতিবন্ধকতাসমূহ**

* সকল স্তরের স্থানীয় সরকার প্রতিষ্ঠানে নারী জনপ্রতিনিধির দায়িত্ব ও এখতিয়ার সুনির্দিষ্ট না থাকা;
* স্থানীয় সরকার প্রতিষ্ঠানসমূহের নারী জনপ্রতিনিধিদের দক্ষতা ও সচেতনতার অভাব;
* সুবিধাভোগী নারীদের তথ্য সংগ্রহের ক্ষেত্রে প্রয়োজনীয় উদ্যোগের ঘাটতি;
* ইউনিয়ন পর্যায়ে ও বস্তি এলাকায় পানি এবং স্যানিটেশন সংক্রান্ত কমিটিতে নারীদের অংশগ্রহণ না থাকা;
* নারীদের জন্য পৃথক পাবলিক টয়লেটের ব্যবস্থা না থাকা; এবং
* মাঠ পর্যায়ে নারীদের কাজে অংশগ্রহণের ক্ষেত্রে পারিবারিক ও সামাজিক বাধা।

**৯.0 ভবিষ্যৎ করণীয় সম্পর্কে সুপারিশ**

* উপজেলা, ইউনিয়ন ও গ্রাম পর্যায়ে সড়ক, ব্রিজ-কালভার্ট নির্মাণ-পুনর্নির্মাণ-রক্ষণাবেক্ষণ এবং বৃক্ষরোপণ কর্মসূচি বাস্তবায়নে নারীদের কর্মসংস্থান বৃদ্ধিকল্পে অধিক সংখ্যায় নারীদের অংশগ্রহণ নিশ্চিত করা;
* স্থানীয় সরকার প্রতিষ্ঠানসমূহের নারী প্রতিনিধিদের দক্ষতা ও সচেতনতা বৃদ্ধির জন্য প্রশিক্ষণ প্রদানের ক্ষেত্র প্রসারিত করা;
* ইউনিয়ন পর্যায়ে ও বস্তির পানি এবং স্যানিটেশন সংক্রান্ত কমিটিতে নারী ও পুরুষ উভয়কে সম্পৃক্ত করা এবং নারীদের জন্য পাবলিক টয়লেট স্থাপন করা;
* দরিদ্র গ্রামীণ নারীদের কর্মসংস্থান সৃষ্টি ও আয়বর্ধক কাজের প্রশিক্ষণ প্রদানের জন্য অধিক সংখ্যায় নারী কর্মীদের অংশগ্রহণ নিশ্চিত করা;
* প্রতিবন্ধী মেয়েশিশুদের জন্য সহজে ব্যবহারোপযোগী স্যানিটেশন সুবিধার ব্যবস্থা করা।